Proizvodnja/domaća proizvodnja Količine izvađenog ili proizvedenoga goriva izračunane nakon postupka za odstranjivanje neaktivnih tvari. Proizvodnja uključuje količine koje je proizvođač potrošio u procesu proizvodnje (npr. za grijanje ili rad strojeva i pomoćnih uređaja) kao i količine isporučene drugim proizvođačima energije za pretvorbu ili neke druge namjene. ‚Domaća’ se odnosi na proizvodnju iz resursa unutar dotične države. Uvoz/izvoz Zemljopisne definicije navedene su u dijelu ‚Zemljopisne napomene’. Ako nije drukčije utvrđeno, ‚uvoz’ se odnosi na zemlju izvornog podrijetla (zemlja u kojoj je energent proizveden) za korištenje u toj zemlji, a ‚izvoz’ na zemlju krajnje potrošnje proizvedenog energenta. Količine se smatraju uvezenima ili izvezenima kada prijeđu političke granice zemlje bez obzira na to je li došlo do carinjenja ili ne. Ako nije moguće utvrditi podrijetlo ili odredište, može se koristiti kategorija ‚Ostalo’. Statističke se razlike mogu pojaviti ako su samo ukupni uvoz i izvoz raspoloživi na prethodno navedenom temelju, dok se zemljopisna raspodjela temelji na drukčijem istraživanju, izvoru ili konceptu. U tom se slučaju razlike uključuju u kategoriju ‚Ostalo’. Međunarodni pomorski spremnici Količine goriva isporučene brodovima svih zastava u međunarodnoj plovidbi. Međunarodna plovidba može se odvijati na moru, unutrašnjim jezerima i plovnim putovima te obalnim vodama. Nije uključeno sljedeće: — potrošnja brodova u unutrašnjoj plovidbi. Razlika između unutrašnje i međunarodne plovidbe određuje se na temelju luke isplovljavanja i luke uplovljavanja, a ne prema zastavi ili državnoj pripadnosti broda, — potrošnja ribarskih plovila, — potrošnja vojnih snaga. Promjene zaliha Razlika između početne i završne razine zaliha na državnom području. Bruto potrošnja (izračunana) Vrijednost koja se izračunava kako slijedi: Domaća proizvodnja + iz drugih izvora + uvoz – izvoz – međunarodni pomorski spremnici + promjene zaliha Bruto potrošnja (zabilježena) Količina stvarno zabilježena pomoću istraživanja u sektorima krajnjih korisnika. Statističke razlike Vrijednost koja se izračunava kako slijedi: izračunana bruto potrošnja – zabilježena bruto potrošnja Ovdje su uključene promjene zaliha kod krajnjih korisnika kada se ne mogu uključiti u kategoriju ‚Promjene zaliha’. Treba navesti razloge za svaku veću razliku. Proizvođači kojima je to glavna djelatnost – elektrane Količine goriva korištene za proizvodnju električne energije. Goriva koja koriste postrojenja s barem jednom kogeneracijskom jedinicom treba navesti u kategoriji ‚Proizvođači kojima je to glavna djelatnost – kogeneracijska postrojenja’. Proizvođači kojima je to glavna djelatnost – postrojenja za kombiniranu proizvodnju topline i električne energije (kogeneracijska postrojenja) Količine goriva korištene za proizvodnju topline i električne energije. Proizvođači kojima je to glavna djelatnost – toplane Količine goriva korištene za proizvodnju topline. Samostalni proizvođači – elektrane Količine goriva korištene za proizvodnju električne energije. Gorivo koja koriste postrojenja s barem jednom kogeneracijskom jedinicom treba navesti u kategoriji ‚Samostalni proizvođači – kogeneracijska postrojenja’. Samostalni proizvođači – postrojenja za kombiniranu proizvodnju topline i električne energije (kogeneracijska postrojenja) Količine goriva koje odgovaraju količini proizvedene električne energije i prodane topline. Samostalni proizvođači – toplane Količine goriva koje odgovaraju količini prodane topline. Postrojenja za proizvodnju briketa Količine korištene za proizvodnju goriva. Količine korištene za grijanje i rad strojeva ne navode se u ovoj kategoriji, nego kao potrošnja u energetskom sektoru. Koksare Količine korištene u koksarama. Količine korištene za grijanje i rad strojeva ne navode se u ovoj kategoriji, nego kao potrošnja u energetskom sektoru. Postrojenja za proizvodnju briketa od lignita i mrkog ugljena (BKB)/briketa od treseta (PB) Količine lignita korištene za proizvodnju briketa od lignita i mrkog ugljena (BKB) ili količine treseta za proizvodnju briketa od treseta (PB). Količine korištene za grijanje i rad strojeva ne navode se u ovoj kategoriji, nego kao potrošnja u energetskom sektoru. Plinare Količine korištene za proizvodnju plina u plinarama i postrojenjima za uplinjavanje ugljena. Količine korištene kao gorivo za grijanje i rad strojeva ne navode se u ovoj kategoriji, nego kao potrošnja u energetskom sektoru. Visoke peći Količine koksnog ugljena i/ili bitumeniziranog ugljena (što općenito odgovara injektiranju ugljena u prahu, eng. Pulverized Coal Injection, PCI) i koksa iz koksnih peći pretvorenog u visokim pećima. Količine korištene kao gorivo za grijanje i rad visokih peći (npr. plin iz visokih peći) ne navode se u ovoj kategoriji, nego kao potrošnja u energetskom sektoru. Ukapljivanje ugljena Količine goriva korištene za proizvodnju sintetskog ulja. Rafinerije nafte Količine korištene za proizvodnju naftnih derivata. Količine korištene kao gorivo za grijanje i rad strojeva ne navode se u ovoj kategoriji, nego kao potrošnja u energetskom sektoru. Drugdje nespomenuto – pretvorba Količine korištene za aktivnosti pretvorbe koje nisu uključene drugdje. Ako se ova kategorija koristi, u izvješću treba obrazložiti što ona obuhvaća.